text: Indbrudstyve afsløret af elektronik
  09 september 2011 kl. 08.34
  Tre mænd ringede fra Agerbæk, fordi de havde problemer med bilen, og nu er de sigtet for flere indbrud.
  De tre mænd er fra Helsingør, og de er henholdsvis 25, 26 og 31 år. Klokken lidt over tre i morges ringede de efter hjælp fra Falck, mens de befandt sig i nærheden af Bygma-markedet i Agerbæk. 
  
  Stjålne nummerplader
  Falck-redderen syntes, der var noget muggent ved de tre mænd. Han ringede til politiet for at fortælle, hvad han havde oplevet, og kort efter afslørede en politi-patrulje, at de tre kørte i en bil med stjålne nummerplader.
   
  Politiet fandt også en GPS i bilen, og den oplagrer detaljer om de steder, bilen har været på. GPS'en viste for eksempel, at mændene har været på    Grumsens Maskinfabrik i Morsøgade i Esbjerg. Firma var udsat for et indbrudsforsøg klokken 01.00.
   
  De tre mænd blev anholdt, og politiet sætter dem i forbindelse ikke blot med indbruddet i Esbjerg, men også en række indbrud på Varde-egnen. De tre mænd er godt beskrevet i politiets rapporter.
  